钦定古今图书集成/理学汇编/字学典/第107卷 > 周越
## 钦定古今图书集成/理学汇编/字学典/第107卷 > 周越

按《宋史周起传》：“起弟越，字子发，亦能书，集古今人书
并所更体法，为《书苑》十卷，累官主客郎中。”

按《山谷集》：“周子发下笔沈著，是古人法。若是笔意姿
媚似苏子瞻，便觉行间茂密，去古人不远矣。何止独
行于今代邪？”

按《宣和书谱》：“周越，天圣、庆历间以书显，学者翕然宗
之。落笔刚劲足法度，字字不妄作，然而真、行尢入妙，
草字入能也。”越之家昆季子侄，无不能书，亦其所渐
者然邪？在庆历中，有司马寻者，尝知利州，而善仿越
书，观者不辨真赝，人谓“韩门弟子”云。今御府所藏草
书三：贺知章赋、诗句千文。

按《墨池编》：“周越草书精熟，博学有法度，而真行不及，
如俊士半酣，容仪纵肆，虽未可以语妙，于能则优矣。
当天圣、庆历间，以书显，学者翕然宗尚之，然终未有
克成其业者也。尝撰《书苑》，屡求之不能致，无以质疑
云。”